Iуащхьэмахуэ лъапэ Урысей псом и хъугъуэфIыгъуэщ
УФ-м Кавказ Ищхъэрэм и IуэхухэмкIэ и министр Кузнецов Леврэ КъБР-м и Iэтащхьэ КIуэкIуэ Юрийрэ «Iуащхьэмахуэ» турист-рекреацэ комплексыр щIымахуэ лъэхъэнэм зэрыхуэхьэзырым еплъащ
Дыгъуасэ лэжьыгъэ IуэхукIэ Къэбэрдей-Балъкъэрым къэкIуащ Урысей Федерацэм Кавказ Ищхъэрэм и IуэхухэмкIэ и министр Кузнецов Лев. КъБР-м и Iэтащхьэ КIуэкIуэ Юрийрэ абырэ зэщIыгъуу еплъащ «Iуащхьэмахуэ» турист-рекреацэ комплексыр лыжэкIэ къыщажыхь щIымахуэ лъэхъэнэм зэрыхуэхьэзырым.
Иджыпсту метр 3850-рэ зи лъагагъ щIыпIэм щызэтраухуэ кIапсэ гъуэгум и ещанэ Iыхьэр. Туристхэм лыжэкIэ къыщажыхь щIыпIэхэм къыхагъэхъуащ, апхуэдэ гъуэгухэр зэIузэпэщ ящIащ.
ИужькIэ ирагъэкIуэкIа зэIущIэм Кузнецов Лев щыжиIащ: «Iуащхьэмахуэ лъапэ егъэфIэкIуэныр Кавказ Ищхъэрэм и курортхэм ехьэлIа проектхэм ящыщу нэхъ хэIэтыкIа дыдэщ икIи ар языхэзщ къэралым и дэIэпыкъуныгъэ иратын папщIэ къыхаха проектищым. Мыбы Iэмал псори щыIэщ иджырей дунейпсо курорт щызэтегъэувэнымкIэ. республикэм къакIуэ туристхэр хуэдэ зыбжанэкIэ нэхъыбэ хъуащ, нэгъабэ ауэ зэфIэкIыу щыIэхэр нэхъыбэжщ. Курортым зиужьу хуежьэмэ, хьэрычэт IэнатIэ мыинхэмрэ курытхэмри зэтеувэнущ, абы и фIыщIэкIэ лэжьапIэ IэнатIэщIэхэр къызэIуахынущ, налог ахъшэу къыхэкIри нэхъыбэ хъунущ».
ЗэIущIэм къыщыхагъэщхьэхукIащ инфраструктурэр зэтегъэувэным, гъуэгухэр щIыным, шынагъуэншагъэ къызэгъэпэщыным къэралым зэпымыууэ ахъшэшхуэ тригъэкIуадэу, ауэ абы зыри къыпэмыкIуэу адэкIи екIуэкI зэрымыхъунур. «Мы щIыналъэр адэжь щIэину зыгуэрым къыхуагъэнауэ аракъым, ар зэрыщыту Къэбэрдей-Балъкъэрым, зэрыщыту Урысейм я хъугъуэфIыгъуэщ», — жиIащ КIуэкIуэ Юрий.
ЗэIущIэм хэтащ икIи къыщыпсэлъащ «Кавказ Ищхъэрэм и курортхэр» акционер зэгухьэныгъэм и генеральнэ директор Горчев Олег, КъБР-м курортхэмрэ туризмэмкIэ и министр Шагин Сергей сымэ.
КъБР-м и Iэтащхьэмрэ Правительствэмрэ я пресс-IуэхущIапIэ.
